
FORSLAG
Udvalget om Kvinders Rettigheder og Ligestilling opfordrer Kultur- og Uddannelsesudvalget, som er korresponderende udvalg, til at optage følgende forslag i det beslutningsforslag, det vedtager:
[bookmark: restart]A.	der henviser til, at ligestilling mellem kønnene er et grundlæggende princip i Den Europæiske Union, som er fastsat i traktaterne, og som bør afspejles i alle EU's politikker, ikke mindst inden for uddannelse, kultur og det audiovisuelle område; 
B.	der henviser til, at ulighed mellem kønnene og diskrimination er blevet gengivet gennem udformningen, indholdet og brugen af kunstig intelligens-systemer; der henviser til, at ufuldstændige datasæt og fejlagtige vægtninger kan forstyrre grundlaget for AI-systemets beslutninger og derved skade ligestillingen i samfundet;
C.	der henviser til, at ulighed mellem kønnene også skabes og kopieres gennem sproget og billederne, der formidles af medierne og AI-styrede applikationer; der henviser til, at kulturprogrammer og audiovisuelt indhold er grundlæggende værktøjer til bekæmpelse af kønsstereotyper;
D.	der henviser til, at kvinder er betydeligt underrepræsenterede i AI-sektorerne både som skabere og som forbrugere; der henviser til, at det fulde potentiale, som ligger i kvinders færdigheder, viden og kvalifikationer inden for det digitale område, kunstig intelligens og IKT (informations- og kommunikationsteknologi), kan bidrage til at -sætte skub i den europæiske økonomi;  der henviser til, at kun 22 % af de ansatte i AI-sektoren på globalt plan er kvinder; der henviser til, at manglen på kvinder i udviklingen af AI ikke kun øger risikoen for fordomme, men også medvirker til, at EU ikke får gavn af deres talenter, visioner og ressourcer, og at manglen derfor er en hindring for innovationen;
1.	mener, at kunstig intelligens har et stort potentiale til at fremme ligestilling mellem kønnene, forudsat at både de bevidste og ubevidste fordomme fjernes; understreger, at det er nødvendigt, at kunstig intelligens respekterer principperne og værdierne omkring lighed og ikkeforskelsbehandling mellem kvinder og mænd; understreger endvidere vigtigheden af en risikobaseret tilgang og en løbende overvågning af eksisterende og nye algoritmer; 
2.	efterlyser politikker, der målrettet søger at øge kvinders deltagelse inden for områder, der vedrører naturvidenskab, teknologi, ingeniørvirksomhed og matematik (STEM) samt kunstig intelligens, og en tilgang på flere niveauer for at imødegå kønsforskellen på alle uddannelses- og ansættelsestrin i den digitale sektor;
3.	opfordrer Kommissionen og medlemsstaterne til at tage hensyn til kunstig intelligens fra et kønsperspektiv, når der udvikles politik og lovgivning, og om nødvendigt at tilpasse nuværende lovgivning, herunder EU-programmer;
4.	opfordrer Kommissionen og medlemsstaterne til at udvikle politiske foranstaltninger, der fuldt ud indarbejder kønsdimensionen, såsom oplysningskampagner, undervisning og læseplaner, der bør informere borgerne om, hvordan algoritmer fungerer, og hvordan de påvirker borgernes dagligdag;
5.	fremhæver vigtigheden af udvikling og udbredelse af AI-applikationer inden for uddannelsessektorerne og de kulturelle og audiovisuelle sektorer med hensyn til at indsamle mere nøjagtige og kønsopdelte data, og af at anvende moderne maskinlæringsteknikker til at fjerne skævheder, og, såfremt det er nødvendigt, at korrigere kønsbaserede skævheder, der kan have negative konsekvenser;
6.	understreger behovet for mangfoldige hold af udviklere og ingeniører, der arbejder sammen med hovedaktørerne inden for uddannelsessektoren og den kulturelle og audiovisuelle sektor, for at forebygge kønsskævheder og kulturelle fordomme, der utilsigtet bliver inkluderet i AI-algoritmer, -systemer og -applikationer.

